Det er ikke mulig å drive konkurransedyktig fra Norge lenger, mener John Fredriksen.

Verdens største tankreder er tilbake i Norge. Men John Fredriksen har dårlige nyheter med seg. Han varsler nemlig at all hans rederivirksomhet skal flyttes ut av landet.

– Det er veldig trist, men vi har gjort så godt vi har kunnet nå i alle disse årene. Vi har gjort absolutt det beste vi kan, sier Fredriksen til TV 2.

– Vi må konkurrere

Han kontrollerer flere rederier, hvor det mest kjente er tankrederiet Frontline. Utflyttingen berører hovedkontorer og administrasjon, og er et alvorlig slag for norsk shippingnæring.

– Det er ikke til å legge skjul på at det er et av verdens største rederier, så det er klart at det vil få ringvirkninger. Men vi må konkurrere, så vi har ikke noe valg.

LES OGSÅ: – John Fredriksen er unasjonalistisk

– Når er det du konkret tenker å ta ytterligere deler ut av Norge?

– Det vil skje i løpet av dette året og neste år, sier Fredriksen.

Han forteller at det spesielt er mangel på arbeidskraft og muligheter for rekruttering som gjør det vanskelig å være i Norge.

– For å konkurrere har de som har vært i shippingbransjen flyttet ut, og da har det ikke blitt noen rekruttering her, sier Fredriksen og trekker oppgitt på skuldrene.

Se intervjuet her:

Døtrenes fremtid

Fredriksen har en anslått formue på 70 milliarder kroner. Nordmannen med kypriotisk statsborgerskap har ingen planer om å vende hjem til Norge.

– Nei, ikke i det hele tatt! Jeg skal være ute, det har jeg bestemt meg for.

Kathrine og Cecilie Fredriksen. (Foto: Scanpix)

– Resten av livet?

– Det er umulig å svare på, så det kan jeg ikke.

Fremtiden for gigantimperiet ligger hos tvillingdøtrene. Begge er involvert i driften.

– Skal begge inn i imperiet?

– Det får tiden vise, det vet vi ikke. Denne bransjen er så mannsdominert, så det blir vanskelig for dem uansett, men vi ser på det og tar en dag av gangen.

– Er de interessert selv?

– Ja, jeg tror det, i hvert fall en av dem. Det er jo en spennende bransje, avslutter Fredriksen.